Fenyő László és a Liszt Ferenc Kamarazenekar - Fidelio.hu
2015.11.17. 12:21
„A 2015/16 évad során is neves szólistákat hívtunk meg: Alexander Melnikov zongoraművész után Fenyő Lászlóval játszunk, akit már régóta ismerünk – mondta Rolla János, az együttes művészeti vezetője. – Lászlóval már többször koncerteztünk Magyarországon, tavaly Norvégiában, a neves Bergeni Fesztiválon is felléptünk nagy sikerrel, s akkor is a november 19-én hallható Farkas-darabot adtuk elő. A Zeneakadémián bemutatjuk még Dvořak E-dúr vonósszerenádját op. 22., ami a repertoárunk alapdarabja, illetve az egyik kedves zenekari tagunk, Tfirst Zoltán átiratában Paganini Moto perpetuo c. művét.”
Zenei tanulmányait Magyarországon kezdte, s 13 éves volt, amikor felvették a Liszt Ferenc Zeneművészeti Egyetem különleges tehetségek osztályába, Mező László professzorhoz. Németországi tanulmányait követően számos nemzetközi versenyen ért el előkelő helyezést, többek között a Nemzetközi Pablo Casals Gordonkaversenyen, a Genfi Nemzetközi Zenei Versenyen, Párizsban a Rosztropovics Versenyen, az Adam Nemzetközi Gordonkaversenyen Christchurch-ben (Új Zéland) és a Magyar Rádió Gordonkaversenyén, Budapesten. 2005-ben Liszt-díjjal, 2008-ban pedig Junior Prima-díjjal tüntették ki.
Fenyő László több országban ad rendszeresen mesterkurzusokat, 2009-től kezdődően a Frankfurti Zene- és Képzőművészeti Főiskola docense, 2012-től pedig a karlsruhei Zeneművészeti Főiskola tanszékvezető professzora. 1997-től 2001-ig a Philharmonia Hungarica, 2001-től 2012-ig pedig a Frankfurti Rádió Szimfonikus Zenekarának szóló-csellistája volt. Fenyő László egy 1695-ben készült Matteo Goffriller mesterhangszeren játszik. Fenyő az utóbbi években olyan jelentős hangversenytermekben lépett fel, mint az Amsterdami Concertgebouw, a londoni Wigmore Hall vagy a müncheni Gasteig-Philharmonie és olyan zenekarokkal koncertezett, mint a Singapore Symphony Orchestra, a Koreai Nemzeti Szimfonikus Zenekar illetve a Frankfurti Rádió Szimfonikus Zenekara.
A Liszt Ferenc Kamarazenekarral már többször játszott együtt, ezúttal két ritkán hallható darabot, Farkas Ferenc: Concerto all'Antica és Enjott Schneider: Sulamith c. művét adják elő - utóbbit a zeneszerző Fenyőnek, az est szólistájának írta.
Fenyő László (Fotó/Forrás: Müpa)